Žao mi je ali ja ne želim da budem vladar. To nije moj posao.
Ne želim ni da vladam, ni da pokoravam bilo koga.
Ja bih voleo da svima pomognem, ako je moguće. Jevrejinu, nejevrejinu, crncu, belcu.
Mi svi želimo da pomažemo jedni drugima. Takva je ljudska priroda.
Mi želimo da živimo od međusobnog blagostanja, ne na tuđoj bedi.
Ne želimo da mrzimo, niti preziremo jedni druge.
Na ovom svetu ima mesta za sve, a Zemlja je bogata i može sve da nas prehrani.
Životni put može da bude slobodan i lep. Al' mi skrećemo s tog puta.
Pohlepa je zatrovala ljudsku dušu.
Okovala svet mržnjom. Uterala nas u bedu i krvoproliće.
Razvili smo brzinu, ali smo se učmali.
Mašinerija što stvara izobilje, nas ostavlja željnima.
Od znanja smo postali cinični. Od pameti - grubi i surovi.
Mislimo suviše a osećamo premalo.
Više od mašinerije, treba nam ljudskost. Više od pameti, treba nam ljubaznost i nežnost.
Bez ovih vrlina, život bi se sveo na nasilje i sve bi bilo izgubljeno.
Avion i radio su nas zbližili. U suštini ovih pronalazaka je dobro u čoveku.
U njihovoj suštini je bratstvo koje će nas sve ujediniti.
Čak i sad, moj glas dopire do miliona širom sveta. Do miliona očajnih muškaraca, žena i dece.
Do žrtava sistema koji ih nagoni da muče i zatvaraju nedužan narod.
Onima koji mogu da me čuju, ja kažem: Ne očajavajte!
Beda koja se nadvila samo je prolazna pohlepa i gorčina ljudi koji se plaše ljudskog napretka.
Mržnja prema ljudima će proći i diktatori će umreti. I moć koju su oteli od naroda, biće vraćena narodu.
I dok god je ljudskog veka, sloboda neće iščeznuti.
Vojnici, ne podajte se siledžijama! Ljudima koji vas preziru, porobljavaju i uštrojavaju živote.
Koji vam govore šta da radite, šta da mislite i osećate.
Koji vas ukroćuju, izgladnjuju i tretiraju kao stoku. Koji vas koriste kao topovsko meso.
Ne podajte se tim izopačenim ljudima! Tim ljudima-mašinama, sa umom mašine i srcem mašine.
Vi niste mašine. Vi niste stoka. Vi ste ljudi. U svojim srcima nosite ljubav za čovečanstvo.
Vi ne mrzite. Samo nevoljeni mrze. Nevoljeni i izopačeni.
Vojnici, ne borite se za ropstvo, borite se za slobodu!
U sedamnaestom poglavlju Jevanđelja po Luki piše: Carstvo Božije je u ljudskom srcu.
Ne u jednom čoveku, ne u jednoj grupi, već u svim ljudima. U vama. Vi - narod, imate moć.
Moć da stvarate mašine, moć da stvarate sreću. Vi - narod, imate moć da ovaj život učinite slobodnim i lepim.
Da od ovog života napravite divnu avanturu.
I u ime demokratije, upotrebimo tu moć! Ujedinimo se svi!
Borimo se za novi svet! Za valjani svet.
Koji će ljudima obezbediti posao. Koji će mladosti pružiti budućnost a starosti sigurnost.
Obećavši vam sve ovo, siledžije su prigrabile vlast. Ali oni lažu. Oni ne ispunjavaju to obećanje, i nikada ni neće.
Diktatori oslobađaju sebe ali porobljavaju narod.
I sada, borimo se da ostvarimo ovo obećanje! Borimo se da oslobodimo svet!
Da ukinemo nacionalne granice. Da proteramo pohlepu, mržnju i netrpeljivost.
Borimo se za razboriti svet!
Za svet u kome će nauka i napredak voditi sveopštoj ljudskoj sreći.
Vojnici, u ime demokratije: Ujedinimo se!!!